OPIS POSTOPKA

*Kakšne vrste besedilo je opis postopka?*

Opis postopka je besedilo, ki v določenem vrstnem redu opisuje posamezne korake, ki vodijo k določenemu rezultatu. Postopek poteka po vnaprej določenih korakih, ki jih med seboj ne smemo zamenjati. Nekateri postopki pa omogočajo, da določene korake, preskočimo, pohitrimo oz. zamenjamo, vendar moramo vedeti, kdaj je to možno.

*V kakšni obliki so glagoli in kakšno je besedišče?*

V takem opisu uporabljamo sedanjik, ki izraža brezčasnost.

Če opisujemo postopek, ki ga izvajajo drugi, uporabljamo 3. osebo množine - oni - (npr. *Pred recikliranjem plastenke najprej operejo.)*

Če opisujemo postopek, ki ga lahko izvajamo vsi ljudje, uporabljamo 1. osebo množine - mi – (*Embalažo za mleko najprej sploščimo*)*.*

Odvisno od vrste postopka in področja je potrebno upoštevati, da se tudi pri opisu postopka uporablja strokovno besedišče, ki teži k temu, da je besedilo čim bolj jasno, nazorno in enopomensko.

*Kaj mora še vsebovati opis postopka in zakaj?*

Da bi bil opis postopka čim bolj nazoren in razumljiv, je priporočljivo, da poleg samega natančnega opisa korakov vsebuje tudi slike, skice ali video posnetke. Tako bo naslovnik sam postopek bolje razumel in ga pravilno izvajal.

*Kje najdeno opise postopkov?*

Opise postopkov najdemo v navodilih za rabo/izdelavo določenih naprav. Vendar jih najdemo tudi v strokovnih in drugih bolj poljudnih revijah, v manjšem obsegu v dnevnem časopisju in reklamah, na spletu in še kje.